**งานกลุ่มช่วยสร้างความมั่นใจ**

คุณครูหลายท่านเคยแสดงความเห็นว่าการที่ให้ผู้เรียนทำงานเป็นกลุ่มอาจมีข้อเสียโน่นนี่นั่น แต่อย่างหนึ่งในแง่ของการเรียนรู้ งานกลุ่ม(เล็กๆหรือย่อย)จะสามารถช่วยสร้างความมั่นใจให้แก่ผู้เรียนได้ และเมื่อผู้เรียนมีความมั่นใจแล้วก็จะส่งผลดีต่อการเรียนรู้ทั้งโดยทางตรงและทางอ้อม ด้วยเหตุผลบางประการที่จะกล่าวต่อไปนี้

**1. ลดความตื่นเต้นและกล้าแสดงออก** ความรู้สึกระหว่างการทำงานเดี่ยว กับการทำงานเป็นกลุ่มนั้น ผู้เรียนจะมีความรู้สึกแตกต่างกัน ด้วยสาเหตุหลายอย่าง เช่นเมื่อทำงานกับกลุ่มย่อยผู้เรียนจะมีความรู้สึกปลอดภัย(จากการทำผิดพลาด)กว่าการทำงานเดี่ยว จึงทำให้กล้าที่จะแสดงออก และตื่นเต้นเล็กน้อยหรือไม่ตื่นเต้นเลย เมื่ออยู่กับเพื่อน นอกจากนี้ความเป็นกันเองและความเรียบง่าย ระหว่างเพื่อนในกลุ่ม จะช่วยสร้างความมั่นใจให้ผู้เรียน

**2. บทบาทในกลุ่มช่วยพัฒนาความมั่นใจ** เมื่อผู้เรียนอยู่ในกลุ่มย่อย ย่อมได้รับบทบาทที่ชัดเจน ว่าใครเป็นผู้ประสานงานหรือหัวหน้ากลุ่ม ใครเป็นคนจดบันทึก คนที่เหลือก็ต้องมีและแสดงบทบาท เป็นการฝึกความเชื่อมั่นในตนเองทางอ้อม เมื่อผู้เรียนรู้หรือรับรู้ว่าบทบาทหรือหน้าที่ของตนมีอะไร มากน้อยแค่ไหน ก็จะเริ่มเรียนรู้ว่าทิศทางที่จะเดินไปหรือเรียนรู้ที่จะฝึกฝนอย่างไร ความมั่นใจจะค่อยๆ พัฒนาขึ้นเรื่อยๆ จากการทำที่มีเป้าหมาย รู้บทบาท และรับผิดชอบ

**3. การช่วยเหลือกันช่วยเสริมสร้างความมั่นใจ** เมื่ออยู่ในกลุ่มหากคนใดคนหนึ่งมีปัญหา ก็จะมีเพื่อนในกลุ่มคอยช่วยเหลือโดยอัตโนมัติ เช่นแนะนำหาทางแก้ปัญหาให้ ให้ลอกให้เลียนแบบซึ่งเป็นการเรียนรู้โดยธรรมชาติอีกแบบหนึ่ง ช่วยแก้ไขสิ่งผิดพลาด ตลอดจนการพูดคุยที่เป็นกันเองและมีการแลกเปลี่ยนเรียนรู้ซึ่งกันและกัน การมีปฏิสัมพันธ์เหล่านี้ผู้เรียนจะรู้สึกอบอุ่นและปลอดภัย จึงเป็นการลดความกดดัน เมื่อต้องทำกิจกรรมตามที่ได้รับมอบหมาย หรือกิจกรรมที่กลุ่มคิดขึ้นเอง นับว่าเป็นการสร้างเสริมหรือพัฒนาความมั่นใจในหมู่สมาชิกในกลุ่มย่อยได้เป็นอย่างดี

**4. งานกลุ่มมีเวลาเตรียมความพร้อม** การร่วมกิจกรรมในกลุ่มทุกประเภทจำเป็นต้องมีเวลาให้สมาชิกในกลุ่มเตรียมความพร้อม ในการปรึกษาหารือ การวางกิจกรรม การแจงบทบาท และการนำเสนอ ซึ่งสิ่งเหล่านี้จะช่วยให้ผู้เรียนค่อยๆเรียนรู้เพิ่มความมั่นใจยิ่งขึ้นเรื่อยๆ

***เกี่ยวกับผู้เขียน:*** *ประสิทธิ์ มูซอ*

* *อดีตอาจารย์ประจำอิสลามวิทยาลัยแห่งประเทศไทย*
* *(MA in Applied Linguistic (Resource-Based Learning), Diploma in Resource-Based Learning)*
* *อาจารย์ผู้ร่วมจัดกิจกรรม club ของศูนย์การเรียนรู้แบบพึ่งตนเอง คณะศิลปศาสตร์ มจธ.*
* *อาจารย์พิเศษคณะศิลปศาตร์ มจธ.*